КIуэкIуэ Казбек яIущIащ IэщIагъэ щрагъэгъуэт еджапIэхэм я лIыкIуэхэм
КъБР-м и Iэтащхьэ КIуэкIуэ Казбек дыгъэгъазэм и 22-м щыIащ «Егъэджэныгъэ» лъэпкъ проектым щыщ «IэщIагъэлI ныбжьыщIэхэр» проектым хыхьэу а махуэм къызэIуаха лъэщапIэщIэхэм, Къэбэрдей-Балъкъэр гуманитар-технологие колледжым къыщызэрагъэпэщахэм.
Iуэхур ирагъэхьэлIат Урысейм профессионально-техникэ щIэныгъэ егъэгъуэтын и IэнатIэр зэрызэтраухуэрэ илъэс 80 щрикъум, абы и щIыхькIэ къызэрагъэпэщат республикэм и колледжхэм я ехъулIэныгъэхэр щагъэлъэгъуа выставки. ЩIыналъэм и Iэтащхьэр еплъащ еджакIуэхэм я IэдакъэщIэкIхэм, иужькIэ ар яIущIащ IэщIагъэ щрагъэгъуэт куэрыт еджапIэхэм я унафэщIхэм.
Нэхъ щIэупщIэ зиIэну узыщыгугъ хъуну унэтIыныгъэхэм ящыщу КIуэкIуэ Казбек къигъэлъэгъуащ Iуэхутхьэбзэ щIэным епха IэщIагъэхэр, дызыхуэкIуэ илъэсым лъэпкъ проектыщIэ — «Туризмэмрэ хьэщIэ къегъэблэгъэкIэмрэ» жыхуиIэр къызэрызэрагъэпэщынум Iуэхур трищIыхьу. А IэнатIэм хыхьэ проектитI утыку кърахьащ колледжитIым: гуманитар-технологие колледжымрэ Iуащхьэмахуэ щIыналъэ колледжымрэ.
Хьэмдэхъу Б. Хь. и цIэр зезыхьэ Къэбэрдей-Балъкъэр мэкъумэш колледжым игъэлъэгъуащ «Мэкъумэш машинэхэр къызэрагъэсэбэп щIыкIэр», «Iуэху куэд щызэфIагъэкI фермер IэнатIэ», «Жыг хадэхэм зегъэубгъуным ехьэлIа Iуэхур», «Агрономие» унэтIыныгъэхэм зыщрагъэужь лъэщапIэхэр. КIуэкIуэ Казбек къыхигъэщащ IэнатIэм фIыуэ хэзыщIыкI, иджырей технологиехэм щыгъуазэ IэщIагъэлIхэр нэхъыбэ зэрыхъур мэкъумэш IэнатIэм, абы хьэрычэт Iуэхури хэту, зиужьыным и шэсыпIэу зэрыувынур.
Зи ныбжьыр школ кIуэгъуэм иджыри нэмыса сабийхэм ядэлэжьэну IэщIагъэлIхэр гъэхьэзырыныр колледжхэм я унэтIыныгъэ нэхъыщхьэхэм ящыщ хъуащ. ЕгъэджакIуэхэм къагъэлъэгъуащ щIэблэм щIэныгъэ егъэгъуэтыным и Iэмал зэмылIэужьыгъуэхэр — сабийхэр пшахъуэм щыгъэджэгуным щегъэжьауэ мобильнэ планетарийр къагъэсэбэпурэ хьэршым, уафэм теухуа щIэныгъэм щыгъэгъуэзэ-ным нэсу. Абы иджыпсту икъукIэ мыхьэнэшхуэ иIэщ, зи ныбжьыр школ кIуэгъуэ ныбжьым зэкIэ нэмыса цIыкIу 2000-м щадэлэжьэну щIыпIэхэр дызэрыт илъэсым республикэм и егъэджэныгъэ IуэхущIапIэхэм щIэуэ къызэрыщызэIуахар къэплъытэмэ.
ИлъэситIым къриубыдэу Къэбэрдей-Балъкъэрым IэщIагъэ щрагъэгъуэт курыт еджапIэ 15-м «Егъэджэныгъэ» лъэпкъ проектым хыхьэу кърата грантхэм я фIыгъэкIэ лъэщапIэ 29-рэ къызэрагъэпэщащ. Проектым зэрыхэтым Iэмал къитащ колледжхэм я студентхэр зэрырагъаджэ щIыкIэм зэхъуэкIыныгъэхэр хэлъхьэнымкIэ, IуэхущIапIэхэм я материально-техникэ лъабжьэр гъэбыдэнымкIэ, лъэщапIэхэр Ворлдскиллс дунейпсо мадэм хуэкIуэу зыхуейхэмкIэ къызэгъэпэщынымкIэ.
Республикэм и колледжхэм я лъэщапIэхэр 2024 гъэм ирихьэлIэу тхущIым нагъэсыну я мурадщ.
КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министр Езауэ Анзор зэрыжиIамкIэ, республикэм IэщIагъэ щрагъэгъуэт и курыт еджапIэхэм студент мин 17 щIэсщ, абыхэм егъэджакIуэ 800 ядолажьэ. Иужьрей илъэситIым зыIэрагъэхьа ехъулIэныгъэхэм ящыщщ IэщIагъэ щрагъэгъуэт IэнатIэр зэтраухуэжу зэрыщIадзар. «Ди колледжищ грантхэр къэхьынымкIэ зэпеуэм щытекIуащ икIи 2019 гъэм сом мелуан 68-рэ, дызэрыт илъэсым сом мелуан 50 къыхуагъэфэщащ. Абы Iэмал къитащ лъэщапIэхэр зыхуей IэмэпсымэхэмкIэ къызэрагъэпэщынымкIэ, еджапIэхэм я материально-техникэ лъабжьэр ирагъэфIэкIуэнымкIэ, — жиIащ министрым. — ЕджапIэр къэзыухым щIэныгъэфI иIэн зэрыхуейм гулъытэ нэхъ хуэтщI, а Iуэхум нэхъ тегъэчыныхьауэ дыкIэлъыпъ хъуащ. Дэ ди къалэну къыдолъытэ IуэхущIапIэхэр нэхъыбэу зыхуэныкъуэ IэщIагъэхэм, продукцэхэр къыщIэзыгъэкI IэнатIэхэм щIэупщIэ нэхъ щызиIэхэм, ныбжьыщIэхэр хуедгъэджэныр. А лэжьыгъэр япэ иту едгъэкIуэкIын хуейщ икIи абы къыхэкIыуи IэщIагъэщIэхэм, унэтIыныгъэщIэхэм ди IуэхущIафэхэр худоунэтI».
IэщIагъэхэм щыхурагъаджэ IуэхущIапIэхэм я унафэщIхэм рнспубликэм и Iэтащхьэр щепсэлъылIэм абыхэм наIуэ къащIащ зыIууэ гугъуехьхэр, мы зэманым гу зылъытапхъэхэр. ЗэIущIэм щIыхь тхылъхэмкIэ щагъэпэжащ IэщIагъэ щрагъэгъуэт курыт еджапIэхэм я лэжьакIуэ нэхъ зыхуэфащэхэр.
КIуэкIуэ Казбек IэщIагъэ щрагъэгъуэт курыт еджапIэхэм я лэжьакIуэхэм фIыщIэ яхуищIащ, илъэс куэдкIэ Iэпэдэгъэлэл ящIу щыта, къызэтещэхэжынкIэ шынагъуэу къекIуэкIа IэнатIэр яхъумэныр зэрахузэфIэкIам папщIэ. Республикэм и Iэтащхьэм къыхигъэщащ щIэныгъэм мы и къудамэм мыхьэнэшхуэ зэриIэр, абы хьэрычэт IэнатIэ мыинымрэ курытымрэ зегъэужьынми хэлъхьэныгъэфI зэрыхуищIыр, республикэм и зыужьыныгъэм и унэтIыныгъэ нэхъыщхьэхэм ящыщу ахэр зэрыщытри къыхигъэщащ. «Шэч къытесхьэркъым мыпхуэдэ еджапIэхэр къэзыуха куэд хьэрычэтыщIэхэм зэрахыхьэнум, къэкIуэнур зейр ахэрауэ зэрыщытым. Ахэр лэжьакIуэхэр IэщIагъэм щыхуагъасэ кIыщ къудейкъым, атIэ хьэрычэт IэнатIэ мыинымрэ курытымрэ я къэкIуэнур зэпха кIыщщ. Дэтхэнэ ныбжьыщIэми Iэмал етын хуейщ IэщIагъэ зригъэгъуэтынымкIэ, гъащIэм езым и увыпIэ щызыIэригъэхьэнымкIэ», — жиIащ зэIущIэм и кIэухыу КIуэкIуэ Казбек.
КъБР-м и Iэтащхьэмрэ
Правительствэмрэ я пресс-IуэхущIапIэ.
